DA Den Europæiske Unions Tidende L 276/4

KOMMISSIONENS DELEGEREDE FORORDNING (EU) 2017/1943

af 14. juli 2016

om supplerende regler til Europa-Parlamentets og Rådets direktiv 2014/65/EU for så vidt angår reguleringsmæssige tekniske standarder for oplysninger og krav i forbindelse med meddelelse af tilladelse til investeringsselskaber

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets direktiv 2014/65/EU af 15. maj 2014 om markeder for finansielle instrumenter og om ændring af direktiv 2002/92/EF og direktiv 2011/61/EU (1), særlig artikel 7, stk. 4, og

ud fra følgende betragtninger:

(1) For at gøre det muligt for de kompetente myndigheder at foretage en grundig vurdering som led i proceduren for meddelelse af og afslag på tilladelse til investeringsselskaber bør det kræves, at ansøgeren forelægger den kompetente myndighed præcise oplysninger på tidspunktet for indgivelse af den første ansøgning om tilladelse. Den kompetente myndighed bør bevare retten til at anmode om supplerende oplysninger fra ansøgeren i løbet af vurderingsprocessen i overensstemmelse med de kriterier og frister, der er fastsat i direktiv 2014/65/EU.

(2) For at sikre, at den kompetente myndigheds vurdering er baseret på nøjagtige oplysninger, er det afgørende, at ansøgeren fremlægger kopier af sine selskabsdokumenter, herunder en bekræftet kopi af stiftelsesoverenskomst, statutter og vedtægter samt et registreringsbevis fra det nationale selskabsregister.

(3) Ansøgeren bør indgive oplysninger om tilgængelige kapitalkilder, bl.a. om, hvilke midler der anvendes til at overføre finansielle ressourcer i forbindelse med rejsning af kapital, således at de kompetente myndigheder kan vurdere, om alle relevante krav til forebyggelse af økonomisk kriminalitet er blevet overholdt.

(4) Nyetablerede enheder vil ved indgivelse af en ansøgning muligvis kun være i stand til at fremlægge oplysninger om, hvordan der vil blive rejst kapital, og om typen og størrelsen af den kapital, der vil blive rejst. Inden der kan gives tilladelse, bør de kompetente myndigheder imidlertid forelægges bevis for indbetalt aktiekapital og andre typer af rejst kapital sammen med oplysninger om kapitalkilderne. Denne dokumentation kan omfatte kopier af relevante kapitalinstrumenter og modsvarende kontoudtog.

(5) For at gøre det muligt for de kompetente myndigheder at vurdere omdømmet for den person, der skal lede forretningerne i investeringsselskabet, for de foreslåede aktionærer og selskabsdeltagere med kvalificeret andel, er det vigtigt, at ansøgeren forpligtes til at indgive oplysninger om disse personer.

(6) For at vurdere erfaringen hos den person, der skal lede forretningerne i investeringsselskabet, bør de kompetente myndigheder modtage oplysninger fra ansøgeren om relevant uddannelse og erhvervserfaring for medlemmerne af ledelsesorganet og de personer, der i praksis leder forretningerne, og deres beføjelser samt eventuelle stedfortrædere.

(7) Ansøgeren bør fremsende finansielle oplysninger om investeringsselskabet til de kompetente myndigheder, således at disse kan vurdere det pågældende investeringsselskabs finansielle soliditet.

(8) Eftersom nyetablerede selskaber på ansøgningstidspunktet muligvis ikke er i stand til at fremlægge oplysninger om revisorer, bør disse ansøgere undtages fra pligten til at meddele sådanne oplysninger til den kompetente myndighed, medmindre revisorerne allerede er blevet udnævnt.

(9) Oplysninger, der er relevante for vurderingen af investeringsselskabets organisatoriske struktur, bør omfatte nærmere oplysninger om det interne kontrolsystem, om foranstaltningerne til påvisning af interessekonflikter og om foranstaltningerne til at beskytte kundernes aktiver med henblik på at give den kompetente myndighed mulighed for at vurdere, om investeringsselskabet vil kunne opfylde sine forpligtelser i henhold til artikel 16 i direktiv 2014/65/EU.

(10) De nationale kompetente myndigheder kan meddele fysiske personer eller en juridisk person, der ledes af én fysisk person, tilladelse til at udøve virksomhed som et investeringsselskab. Det er derfor hensigtsmæssigt at fastsætte de krav for så vidt angår meddelelse af tilladelse, der gælder i forbindelse med ledelse af investeringsselskaber, der er fysiske personer eller juridiske personer, som ledes af én fysisk person.

(11) For at skabe retssikkerhed, klarhed og forudsigelighed, for så vidt angår proceduren for meddelelse af tilladelse, er det hensigtsmæssigt, at de kriterier, ud fra hvilke de kompetente myndigheder vurderer egnetheden af aktionærer eller selskabsdeltagere med kvalificeret andel i forbindelse med meddelelsen af tilladelse til et investeringsselskab, svarer til kriterierne i artikel 13 i direktiv 2014/65/EU for vurdering af en påtænkt erhvervelse. De kompetente myndigheder bør navnlig vurdere egnetheden af aktionærer eller selskabsdeltagere med kvalificeret andel og selskabets finansielle soliditet under hensyntagen til kriterierne vedrørende omdømme og erfaring hos de personer, der leder forretningerne i investeringsselskabet, og selskabets finansielle soliditet.

(12) Med henblik på at identificere faktorer, der kan forhindre en effektiv udøvelse af tilsynshvervet, bør de kompetente myndigheder tage højde for kompleksiteten og gennemsigtigheden i investeringsselskabets koncernstruktur, koncernenhedernes geografiske beliggenhed og disses aktiviteter.

(13) Europa-Parlamentets og Rådets direktiv 95/46/EF (2) finder anvendelse på medlemsstaternes behandling af personoplysninger i medfør af denne forordning.

(14) Af konsekvenshensyn og for at sikre velfungerende finansmarkeder er det nødvendigt, at bestemmelserne i denne forordning og de tilsvarende nationale bestemmelser til gennemførelse af direktiv 2014/65/EU anvendes fra den samme dato.

(15) Denne forordning er baseret på det udkast til reguleringsmæssige tekniske standarder, som Den Europæiske Værdipapir- og Markedstilsynsmyndighed (ESMA) har forelagt Kommissionen.

(16) I overensstemmelse med artikel 10 i Europa-Parlamentets og Rådets forordning (EU) nr. 1095/2010 (3) har ESMA gennemført åbne offentlige høringer, analyseret de potentielle omkostninger og fordele samt anmodet ESMA's interessentgruppe for værdipapirer og markeder, der er nedsat i henhold artikel 37 i nævnte forordning, om en udtalelse —

VEDTAGET DENNE FORORDNING:

Artikel 1

Generelle oplysninger

En ansøger, der ønsker tilladelse til at udøve virksomhed som investeringsselskab i henhold til afsnit II i direktiv 2014/65/EU, skal indgive en ansøgning til den kompetente myndighed med følgende generelle oplysninger:

a) selskabets navn (herunder dets juridiske navn og eventuelle andre handelsnavne, som skal anvendes), dets juridiske struktur (herunder oplysninger om, hvorvidt selskabet vil være en juridisk person eller, hvis det er tilladt ifølge national lovgivning, en fysisk person), adresse på selskabets hovedsæde og, for eksisterende foretagender, dets hjemsted, kontaktoplysninger, dets nationale identifikationsnummer, hvis et sådant findes, samt: i) for nationale filialer: oplysninger om, hvor filialernes aktiviteter vil finde sted ii) for nationale tilknyttede agenter: nærmere oplysninger om, hvorvidt ansøgeren har til hensigt at anvende tilknyttede agenter

b) listen over den investeringsservice samt de investeringsaktiviteter, accessoriske tjenesteydelser og finansielle instrumenter, der skal leveres, og hvorvidt kunders finansielle instrumenter og midler vil blive opbevaret (også midlertidigt)

c) kopier af selskabsdokumenter og, i givet fald, et registreringsbevis fra det nationale selskabsregister.

Artikel 2

Oplysninger om kapital

En ansøger, der ønsker tilladelse til at udøve virksomhed som investeringsselskab i henhold til afsnit II i direktiv 2014/65/EU, skal til den kompetente myndighed indgive oplysninger om, og i givet fald, dokumentation for tilgængelige kapitalkilder. Oplysningerne skal omfatte:

a) nærmere oplysninger om anvendelsen af private finansielle ressourcer, herunder oprindelsen og tilgængeligheden af disse midler

b) nærmere oplysninger om adgangen til kapitalkilder og finansielle markeder, herunder nærmere oplysninger om finansielle instrumenter, som er udstedt eller skal udstedes

c) eventuelle relevante aftaler og kontrakter vedrørende den rejste kapital

d) oplysninger om anvendelsen eller den forventede anvendelse af lånte midler, herunder navnet på relevante långivere og nærmere oplysninger om faciliteter, der udbydes eller forventes udbudt, f.eks. løbetider, forfaldsdatoer, håndpant og sikkerhed, samt oplysninger om de lånte (eller forventede lånte) midlers oprindelse, hvis långiveren ikke er et finansieringsinstitut, der er underlagt tilsyn

e) nærmere oplysninger om, hvordan de finansielle ressourcer overføres til selskabet, herunder det netværk, der anvendes til at overføre midlerne. For så vidt angår litra b) skal oplysninger om typer af rejst kapital i givet fald omfatte de typer kapital, der er omhandlet i forordning (EU) nr. 575/2013, nærmere bestemt, hvorvidt kapitalen omfatter egentlige kernekapitalposter, hybride kernekapitalposter eller supplerende kapitalposter.

Artikel 3

Oplysninger om aktionærer

En ansøger, der ønsker tilladelse til at udøve virksomhed som investeringsselskab i henhold til afsnit II i direktiv 2014/65/EU, skal indgive følgende oplysninger om sine aktionærer til den kompetente myndighed:

a) listen over personer, der direkte eller indirekte besidder en kvalificeret andel i investeringsselskabet, og størrelsen af disse andele, samt, for indirekte andele, navnet på den person, hvorigennem kapitalandelen ejes, og navnet på den sidste indehaver

b) for personer, der besidder en kvalificeret andel (direkte eller indirekte) i investeringsselskabet, den dokumentation, der kræves af påtænkte erhververe i forbindelse med erhvervelse og forøgelser af kvalificerede andele i investeringsselskaber i henhold til artikel 3, 4 og 5 i Kommissionens delegerede forordning (EU) 2017/1946 af 11. juli 2017 om supplerende regler til Europa-Parlamentets og Rådets direktiv 2004/39/EF og 2014/65/EU for så vidt angår reguleringsmæssige tekniske standarder vedrørende en udtømmende liste over de oplysninger, som påtænkte erhververe skal forelægge i deres underretning om en påtænkt erhvervelse af en kvalificeret andel i et investeringsselskab (4)

c) for selskaber, der er aktionærer, og som indgår i en koncern, koncernens organisationsplan med angivelse af de vigtigste aktiviteter for de enkelte selskaber inden for koncernen, identificering af alle regulerede enheder inden for koncernen og navnene på de relevante tilsynsmyndigheder samt relationerne mellem koncernens finansielle enheder og ikke-finansielle enheder

d) for så vidt angår litra b) skal dokumentationen, såfremt indehaveren af en kvalificeret andel ikke er en fysisk person, endvidere omfatte samtlige medlemmer af ledelsesorganet og den administrerende direktør eller enhver anden person, der udfører tilsvarende opgaver.

Artikel 4

Oplysninger om ledelsesorganet og personer, der leder forretningerne

En ansøger, der ønsker tilladelse til at udøve virksomhed som investeringsselskab i henhold til afsnit II i direktiv 2014/65/EU, skal indgive følgende oplysninger til den kompetente myndighed:

a) for så vidt angår medlemmer af ledelsesorganet og personer, der i praksis leder forretningerne, og deres beføjelser samt eventuelle stedfortrædere: i) personoplysninger, der omfatter personens navn, fødselsdato og fødested, nationalt personidentifikationsnummer, hvis et sådant findes, adresse og kontaktoplysninger ii) den stilling, den pågældende person er udpeget/udpeges til iii) et CV med oplysning om relevant uddannelse og erhvervserfaring, herunder navnene på alle organisationer, som den pågældende person har arbejdet for, samt arten og varigheden af de varetagne funktioner, navnlig for så vidt angår aktiviteter, der tilhører samme arbejdsfelt som den påtænkte stilling; beskrivelsen af aktiviteter i forbindelse med stillinger, som den pågældende person har haft inden for de seneste 10 år, skal indeholde nærmere oplysninger om den pågældendes delegerede beføjelser og beføjelser til at træffe interne beslutninger samt driftsområder, der var under vedkommendes kontrol iv) dokumentation vedrørende personens omdømme og erfaring, navnlig en liste over referencepersoner, herunder kontaktoplysninger og anbefalinger v) straffeattester og oplysninger om strafferetlige efterforskninger eller retssager, relevante civilretlige eller administrative sager og disciplinære sanktioner mod dem (herunder frakendelse af retten til at være leder af et selskab, konkurs, insolvens eller lignende procedurer), bl.a. ved hjælp af en officiel attest (hvis og i det omfang en sådan kan fremskaffes fra den relevante medlemsstat eller det relevante tredjeland) eller ved hjælp af et andet tilsvarende dokument; i forbindelse med igangværende undersøgelser kan oplysningerne gives ved en tro-og-love-erklæring vi) oplysninger om afslag på registrering, tilladelse, medlemskab eller licens til at udøve et bestemt erhverv eller fag, eller tilbagetrækning, tilbagekaldelse eller ophør af sådan registrering, sådan tilladelse, sådant medlemskab eller sådan licens, eller udelukkelse fra et regulerings- eller regeringsorgan eller fra en faglig organisation eller brancheforening vii) oplysninger om afskedigelse fra et job eller en betroet stilling, et fiduciarisk forhold eller lignende situation viii) oplysninger om, hvorvidt der allerede er foretaget en vurdering af omdømmet og erfaringerne som erhverver eller som en person, der leder forretningerne (herunder datoen for vurderingen, identiteten af den pågældende myndighed og dokumentation for resultatet af vurderingen) ix) beskrivelse af den pågældende persons og hans/hendes nære slægtninges eventuelle finansielle og ikke-finansielle interesser eller relationer til medlemmer af ledelsesorganet eller til personer med nøglefunktioner i samme institut, moderinstituttet og datterselskaber samt aktionærer x) nærmere oplysninger om resultatet af vurderinger af ledelsesorgansmedlemmernes egnethed, som er foretaget af ansøgeren selv xi) oplysninger om den tid, der som minimum vil blive brugt på at varetage den pågældende persons funktioner i selskabet (angivet pr. år og pr. måned) xii) oplysninger om de menneskelige og finansielle ressourcer, der afsættes til introduktions- og efteruddannelseskurser for medlemmerne (angivet pr. år) xiii) listen over den pågældende persons aktuelle direktørposter og bestyrelsesposter. For så vidt angår litra a), nr. ix), omfatter de finansielle interesser interesser såsom kreditoperationer, sikkerhed og håndpant, mens ikke-finansielle interesser kan omfatte interesser såsom familiemæssige eller tætte relationer.

b) Personalet i de interne forvaltnings- og kontrolorganer.

Artikel 5

Finansielle oplysninger

En ansøger, der ønsker tilladelse til at udøve virksomhed som investeringsselskab i henhold til afsnit II i direktiv 2014/65/EU, skal indgive følgende oplysninger om sin finansielle situation til den kompetente myndighed:

a) prognoseoplysninger på selskabsniveau og, i givet fald, på konsolideret og delkonsolideret koncernniveau, herunder: i) prognosticering af forventede regnskaber for de første tre forretningsår, herunder: — den prognosticerede balance — den prognosticerede resultatopgørelse ii) planlægningsantagelser for ovennævnte prognoser samt forklaringer af tallene, herunder forventet antal og type af kunder, forventet mængde af transaktioner/ordrer samt forventede aktiver under forvaltning iii) hvis det er relevant, prognoseberegninger af selskabets kapitalkrav og likviditetskrav i henhold til Europa-Parlamentets og Rådets forordning (EU) nr. 575/2013 (5) og forventet soliditetsgrad for det første år

b) for foretagender, der allerede er aktive, lovpligtige regnskaber på selskabsniveau og, hvis det er relevant, på konsolideret og delkonsolideret koncernniveau for de seneste tre regnskabsperioder, og såfremt de er blevet revideret, således som regnskaberne er godkendt af den eksterne revisor, herunder: i) balancen ii) resultatopgørelsen iii) årsregnskaber og finansielle bilag og alle andre dokumenter, der er registreret i det relevante register eller hos den relevante myndighed i det område, der er relevant for selskabets regnskaber, samt, hvor det er relevant, en rapport fra selskabets revisor for de sidste tre år, eller siden selskabet begyndte at drive virksomhed

c) en analyse af anvendelsesområdet for konsolideret tilsyn i henhold til forordning (EU) nr. 575/2013, herunder nærmere oplysninger om, hvilke koncernenheder der vil være omfattet af konsoliderede tilsynskrav efter tilladelsen, og på hvilket niveau i koncernen de pågældende krav vil gælde på konsolideret eller delkonsolideret grundlag.

Artikel 6

Oplysninger om selskabets organisation

En ansøger, der ønsker tilladelse til at udøve virksomhed som investeringsselskab i henhold til afsnit II i direktiv 2014/65/EU, skal indgive følgende oplysninger om sin organisation til den kompetente myndighed:

a) en driftsplan for de følgende tre år, herunder oplysninger om planlagte lovregulerede og ikke-lovregulerede aktiviteter samt nærmere oplysninger om den geografiske fordeling og aktiviteter, der skal udføres af investeringsselskabet. Driftsplanen skal indeholde følgende relevante oplysninger: i) bopæl for potentielle kunder og udvalgte investorer ii) markedsførings- og salgsfremmeaktiviteter og -ordninger, herunder hvilke sprog der anvendes i tilbuds- og reklamedokumenter, identificering af medlemsstater, hvor reklameaktiviteterne er mest synlige og hyppigst forekommende, typen af reklamedokumenter (for at vurdere, hvor den faktiske markedsføring hovedsageligt vil finde sted) iii) identiteten af foretagender med direkte markedsføring, finansielle investeringsrådgivere og distributører samt aktiviteternes geografiske beliggenhed

b) nærmere oplysninger om selskabets revisorer, hvis disse er tilgængelige, når der ansøges om tilladelse

c) virksomhedens organisatoriske struktur og interne kontrolsystemer, herunder: i) personlige oplysninger om lederne af de interne forvaltnings- og tilsynsfunktioner, herunder et detaljeret CV med oplysning om relevant uddannelse og erhvervserfaring ii) beskrivelse af de ressourcer (navnlig menneskelige og tekniske), der er afsat til de forskellige planlagte aktiviteter iii) i forbindelse med opbevaring af kunders finansielle instrumenter og midler, nærmere oplysninger om foranstaltninger til at beskytte kundernes aktiver (i tilfælde, hvor finansielle instrumenter og midler opbevares hos en depotforvalter, navnet på depotforvalteren og de tilknyttede aftaler) iv) en redegørelse for, hvordan selskabet vil opfylde tilsyns- og adfærdsmæssige krav

d) oplysninger om status for investeringsselskabets ansøgning om medlemskab af investorgarantiordningen i hjemlandet eller dokumentation for medlemskab af investorgarantiordningen, hvis en sådan foreligger

e) en liste over funktioner, tjenesteydelser eller aktiviteter, der er outsourcet (eller som skal outsources), og en liste over aftaler, der er indgået eller forventes indgået med eksterne tjenesteydere, og ressourcer (navnlig menneskelige og tekniske samt det interne kontrolsystem), som er afsat til at kontrollere de outsourcede funktioner, tjenesteydelser eller aktiviteter

f) foranstaltninger til at identificere og forebygge eller håndtere interessekonflikter, der opstår i forbindelse med leveringen af investeringsservice eller accessoriske tjenesteydelser, og en beskrivelse af produktstyringsordninger

g) en beskrivelse af systemer til overvågning af selskabets aktiviteter, herunder eventuelle backup-systemer, samt systemer og risikokontrolforanstaltninger, hvis selskabet ønsker at benytte sig af algoritmisk handel og/eller levere direkte elektronisk adgang

h) oplysninger om compliancefunktioner, interne kontrolsystemer og risikostyringssystemer (et overvågningssystem, intern revision og rådgivnings- og støttefunktioner)

i) nærmere oplysninger om systemer til vurdering og styring af risikoen for hvidvaskning af penge og finansiering af terrorisme

j) driftsstabilitetsplaner, herunder systemer og menneskelige ressourcer (nøglepersonale)

k) politikker vedrørende registerforvaltning, registerføring og opbevaring af registreringer

l) en beskrivelse af selskabets procedurehåndbog.

Artikel 7

Generelle krav

1. De oplysninger, der skal forelægges den kompetente myndighed i hjemlandet, jf. artikel 1 og 6, skal både vedrøre selskabets hovedsæde og dets filialer og tilknyttede agenter.

2. De oplysninger, der skal forelægges den kompetente myndighed i hjemlandet, jf. artikel 2-5, skal vedrøre selskabets hovedsæde.

Artikel 8

Krav, der gælder for ledelse af investeringsselskaber, der er fysiske personer, eller investeringsselskaber, der er juridiske personer, og som ledes af én fysisk person

1. Den kompetente myndighed meddeler tilladelse til at udøve virksomhed som investeringsselskab til ansøgere, som er fysiske personer, eller juridiske personer, der ledes af én fysisk person, på følgende betingelser:

a) Den fysiske person kan let og med kort varsel kontaktes af de kompetente myndigheder.

b) Den fysiske person har afsat tilstrækkelig tid til denne funktion.

c) Investeringsselskabets ledelsesorganer eller styrelsesvedtægter bemyndiger en person til øjeblikkeligt at træde i stedet for lederen og udføre alle dennes opgaver, såfremt sidstnævnte ikke er i stand til at udføre dem.

d) Den person, der er bemyndiget i henhold til foregående litra, skal have et tilstrækkeligt godt omdømme og tilstrækkelig erfaring til at træde i stedet for lederen i dennes fravær, eller indtil der udpeges en ny leder, for at sikre en sund og forsigtig forvaltning af investeringsselskabet. Den person, der er bemyndiget af investeringsselskaber, som er fysiske personer, skal også kunne bistå insolvensbehandlere og relevante myndigheder i forbindelse med likvidation af selskabet. Den pågældende person skal være i stand til at udfylde denne funktion.

2. Som led i proceduren for meddelelse af tilladelse skal et ansøgende investeringsselskab, der er en fysisk person eller en juridisk person, ledet af én fysisk person, forelægge den kompetente myndighed de oplysninger, der er nævnt i artikel 4, stk. 1, litra a), c), d), e) og f), vedrørende den person, der er bemyndiget i henhold til stk. 1, litra d), i denne artikel.

Artikel 9

Krav, der gælder for aktionærer og selskabsdeltagere med kvalificeret andel

Den kompetente myndighed skal kontrollere, at ansøgninger om tilladelse til at udøve virksomhed som investeringsselskab i henhold til afsnit II i direktiv 2014/65/EU indeholder tilstrækkelige garantier for en sund og forsigtig ledelse af enheden, ved at vurdere egnetheden af de foreslåede aktionærer og selskabsdeltagere med kvalificeret andel, under hensyntagen til den indflydelse på investeringsselskabet, som de enkelte foreslåede aktionærer eller selskabsdeltagere med kvalificeret andel kan forventes at have, med udgangspunkt i samtlige følgende kriterier:

a) omdømmet og erfaringerne for personer, der skal lede forretningerne i investeringsselskabet

b) omdømmet for de foreslåede aktionærer og selskabsdeltagere med kvalificeret andel

c) den finansielle soliditet for de foreslåede aktionærer og selskabsdeltagere med kvalificeret andel, især i forhold til den type forretninger, der forfølges eller påtænkes forfulgt i investeringsselskabet

d) hvorvidt investeringsselskabet vil kunne overholde og fortsætte med at overholde tilsynskravene i artikel 15 i direktiv 2014/65/EU og i givet fald Europa-Parlamentets og Rådets direktiv 2002/87/EF (6) og 2013/36/EU (7), og navnlig, hvorvidt den koncern, som selskabet kommer til at indgå i, har en struktur, der gør det muligt at gennemføre et effektivt tilsyn og en effektiv udveksling af oplysninger mellem de kompetente myndigheder samt at fastslå, hvordan ansvaret skal fordeles mellem de kompetente myndigheder

e) hvorvidt der er rimelige grunde til i forbindelse med meddelelse af tilladelse til investeringsselskabet at formode, at der foretages eller har været foretaget hvidvaskning af penge eller finansiering af terrorisme, som omhandlet i artikel 1 i Europa-Parlamentets og Rådets direktiv 2005/60/EF (8), eller der gøres eller har været gjort forsøg herpå, eller at meddelelsen af tilladelse til investeringsselskabet vil kunne øge risikoen herfor.

Artikel 10

Effektiv udøvelse af tilsynshvervet

En koncernstruktur, inden for hvilken investeringsselskabet har sine aktiviteter, anses for at udgøre en hindring for den kompetente myndigheds udøvelse af tilsynshvervet i henhold til artikel 10, stk. 1 og 2, i direktiv 2014/65/EU i følgende tilfælde:

a) den er kompleks og ikke tilstrækkelig gennemsigtig

b) koncernenhederne er spredt geografisk

c) den omfatter aktiviteter, der udføres af koncernenhederne, som kan forhindre den kompetente myndighed i effektivt at vurdere egnetheden af aktionærer eller selskabsdeltagere med kvalificeret andel eller betydningen af snævre forbindelser med investeringsselskabet.

Artikel 11

Ikrafttræden og anvendelse

Denne forordning træder i kraft på tyvendedagen efter offentliggørelsen i Den Europæiske Unions Tidende.

Den anvendes fra den dato, der er nævnt først i artikel 93, stk. 1, andet afsnit, i direktiv 2014/65/EU.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 14. juli 2016. På Kommissionens vegne Jean-Claude JUNCKER Formand

(1) EUT L 173 af 12.6.2014, s. 349.

(2) Europa-Parlamentets og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger (EFT L 281 af 23.11.1995, s. 31).

(3) Europa-Parlamentets og Rådets forordning (EU) nr. 1095/2010 af 24. november 2010 om oprettelse af en europæisk tilsynsmyndighed (Den Europæiske Værdipapir- og Markedstilsynsmyndighed), om ændring af afgørelse nr. 716/2009/EF og om ophævelse af Kommissionens afgørelse 2009/77/EF (EUT L 331 af 15.12.2010, s. 84).

(4) Se side 32 i denne EUT.

(5) Europa-Parlamentets og Rådets forordning (EU) nr. 575/2013 af 26. juni 2013 om tilsynsmæssige krav til kreditinstitutter og investeringsselskaber og om ændring af forordning (EU) nr. 648/2012 (EUT L 176 af 27.6.2013, s. 1).

(6) Europa-Parlamentets og Rådets direktiv 2002/87/EF af 16. december 2002 om supplerende tilsyn med kreditinstitutter, forsikringsselskaber og investeringsselskaber i et finansielt konglomerat og om ændring af Rådets direktiv 73/239/EØF, 79/267/EØF, 92/49/EØF, 92/96/EØF, 93/6/EØF og 93/22/EØF samt Europa-Parlamentets og Rådets direktiv 98/78/EF og 2000/12/EF (EUT L 35 af 11.2.2003, s. 1).

(7) Europa-Parlamentets og Rådets direktiv 2013/36/EU af 26. juni 2013 om adgang til at udøve virksomhed som kreditinstitut og om tilsyn med kreditinstitutter og investeringsselskaber, om ændring af direktiv 2002/87/EF og om ophævelse af direktiv 2006/48/EF og 2006/49/EF (EUT L 176 af 27.6.2013, s. 338).

(8) Europa-Parlamentets og Rådets direktiv 2005/60/EF af 26. oktober 2005 om forebyggende foranstaltninger mod anvendelse af det finansielle system til hvidvaskning af penge og finansiering af terrorisme (EUT L 309 af 25.11.2005, s. 15).